დ ე მ ო ნ ი

**როდესაც ჩემთვის იყო ახალი**

**ყოფნის ყოველი შთაბეჭდილება -**

**ქალწულთა მზერა, მთები მაღალი,**

**ღამე ბულბულის ახმატკბილება,**

**როცა ყოველი დიადი გრძნობა,**

**თავისუფლება, სახელი, ტრფობა**

**და შთაგონება ხელოვნებისა**

**იყო მიზეზი ჩემის გზნებისა, -**

**მაშინ ბოროტი რაღაც გენია**

**გახდა ფარულად ჩემი მნახველი,**

**და იმ წუთებში, რაც მილხენია,**

**მან შეიტანა შავი ნაღველი.**

**შეხვედრა ჩვენი იყო მწუხარე:**

**მისი ღიმილი, თვალების ალი**

**და მეტყველება გესლით მდუღარე**

**სულს მიწამლავდა საოცარ ძალით,**

**იმედისა და რწმენისგან სცლიდა**

**ცილისწამება მისი გონებას;**

**მშვენიერებას ოცნებად სთვლიდა**

**და დასცინოდა ზეშთაგონებას.**

**თავისუფლებას, სიყვარულს ჰგმობდა,**

**იყო მქირდავი მიწის და ცისა,**

**და კურთხევისთვის უღირსად სცნობდა**

**მთელს ბუნებაში ყველაფერს ისა.**

**1823**